section_heading: Metodologija izračuna i usporedivost pokazatelja
paragraph_text: Dodatni problem usporedivosti izračunatih financijskih pokazatelja između različitih kompanija, različitih sektora gospodarstava te različitih kompanija i sektora u različitim zemljama proizlazi iz ulaznih podataka na temelju kojih se podaci računaju. Gotovo svi podaci na temelju kojih se pokazatelji računaju proizlaze iz računovodstvenog okvira, a na različitim područjima primjenjuju se različiti računovodstveni standardi: MSFI i/ili US GAAP na međunarodnoj razini, MSFI ili HSFI u Republici Hrvatskoj ovisno o veličini kompanije. Čak i unutar tih standarda kompanije imaju mogućnost izbora između različitih računovodstvenih politika kojima utječu na svoj financijski rezultat i visinu pojedinih stavki u bilanci. Dodatno, ne može se uvijek pretpostaviti da su financijski izvještaji potpuno objektivni zbog mogućnosti prijevara i nenamjernih pogrešnih iskaza u financijskim izvještajima.